ગુજરાતમાં ભાજપે વિધાનસભાની 16 બેઠકો ગુમાવી અને કોંગ્રેસે 16 વધુ મેળવી. આ માટે કોંગ્રેસ કરતાં અન્ય કારણો અને પરિબળોનું યોગદાન હતું. હાર્દિક પટેલ, જિજ્ઞેશ મેવાણીનો પ્રચાર અને દલિતો ઉપર થયેલા અત્યાચાર, ખેડૂતોની નારાજી વગેરેના કારણે કોંગ્રેસને વધુ બેઠકો મળી, પણ રાહુલ ગાંધીની લોકપ્રિયતા અને હળવા હિન્દુત્વનું ફળ ગણીને સૌ ગેલમાં આવી ગયા. 2019ની તૈયારી થવા લાગી. આ દરમિયાન રાજસ્થાન અને મધ્ય પ્રદેશની પેટાચૂંટણીમાં કોંગ્રેસના ઉમેદવારો જીત્યા, પણ ઓછી બહુમતીએ – અને નીરવ મોદીના હીરા ઝળક્યા. પરિણામે મોદી – ભાજપનાં વળતાં પાણી થયાં હોવાની હવા જામવા લાગી. કર્ણાટકની ચૂંટણી પછી નવેમ્બર – ડિસેમ્બરમાં રાજસ્થાન, મધ્ય પ્રદેશ અને છત્તીસગઢ વિધાનસભાની ચૂંટણી છે. તેમાં ખરી કસોટી છે. ભાજપ માને છે કે ઉત્તર – પૂર્વના વિજયરથ પછી તેની અસર કર્ણાટકમાં પડશે અને નવેમ્બર-ડિસેમ્બર સુધીમાં અર્થતંત્રના સુધારાનાં ફળ આપી શકાશે. અલબત્ત, રાજકારણમાં પવનની દિશા ક્કી હોતી નથી. એનડીએ સરકારના બે મોટા ભાગીદાર પક્ષો – શિવસેના અને ચંદ્રાબાબુ નાયડુ નારાજ છે. શિવસેના સત્તા માટે અને નાયડુ રાજ્યના વિકાસ માટે એનડીએ સરકાર સામે માથું ઊંચકી રહ્યાં છે. બિહારના જીતનરામ માંઝીની હિન્દુસ્તાન આવામ પાર્ટી એનડીએને છોડીને રાષ્ટ્રીય જનતા દળના ખોળે બેઠી છે. નીતિશ કુમાર સાથે નરેન્દ્ર મોદીની પ્રતિષ્ઠા પણ છે. લોકસભાની ચૂંટણી પહેલાં હજી કસોટી બાકી છે.